google/wiki40b huggingface dataset:
איתן גינזבורג

ביוגרפיה

גינזבורג נולד בארגנטינה. בגיל שנה וחצי עלה עם הוריו לישראל והתגוררו בקיבוץ אור הנר. בגיל 10 עבר לרעננה, ולמד בתיכון אוסטרובסקי בעיר. בשנת 1995 התגייס לצה"ל, שירת כקצין בחיל המשטרה הצבאית והשתחרר ב-1999. גינזבורג משרת היום במילואים בדרגת רס"ן.
גינזבורג הוא עורך דין, בעל תארים ראשונים במשפטים ובממשל מהמרכז הבינתחומי הרצליה ותואר שני במדע המדינה מאוניברסיטת תל אביב.

פעילות במישור המקומי

בבחירות לרשויות המקומיות נבחר גינזבורג לראשונה כחבר מועצת העיר רעננה, במסגרת הרשימה העצמאית לרעננה בראשות זאב בילסקי והיה לחבר המועצה הצעיר ביותר שנבחר עד אז בהיסטוריה של העיר. משנת 2005, לאחר בחירתו של נחום חופרי לתפקיד ראש העירייה, שימש גינזבורג כיושב-ראש הקואליציה במועצת העיר.
בשנת 2008 נבחר לעמוד בראש רשימת מפלגת העבודה ברעננה ונבחר מטעמה בבחירות לרשויות המקומיות לכהונה נוספת כחבר מועצה. מיד לאחר הבחירות, בגיל 31, נבחר גינזבורג לכהן כיושב-ראש הוועדה המקומית לתכנון ולבנייה רעננה תפקיד אותו מילא במשך עשר שנים רצופות. ב-2013 הוצב במקום השלישי ברשימתו של זאב בילסקי שהתמודדה בחירות לרשויות המקומיות ונבחר לכהונה שלישית במועצת העיר. משנת 2010 הוא כיהן כסגן וממלא מקום ראשי עיריית רעננה בילסקי וחופרי והיה ממונה על מינהל ההנדסה ואחראי על תחום התכנון והבנייה.
במסגרת תפקידו כיו"ר וועדת התכנון והבנייה הוביל גינזבורג החלטה כי כל בנייה חדשה בעיר תחויב בבנייה ירוקה על פי תקן ישראלי 5281 - בנייה שפגיעתה בסביבה פחותה. בנוסף, יזם את הכנתה של תוכנית המתאר החדשה לעיר רעננה, רע/3000, אשר מתווה את מדיניות התכנון העירונית עד לשנת 2035. עם אישורה של התוכנית קיבלה הוועדה המקומית רעננה הסמכה כוועדה עצמאית עם סמכויות הוועדה המחוזית לתכנון ובנייה, לאור הסטנדרטים הגבוהים ומידת המקצועיות של הוועדה, ובכך הייתה רעננה העיר הראשונה מבין הערים הגדולות בישראל עם סמכויות אלו. גינזבורג קידם גם את תחום ההתחדשות העירונית ברעננה במסגרת תמ"א 38 ופרויקטים של פינוי-בינוי.
בשנת 2016 נבחר לתפקיד יו"ר דירקטוריון תאגיד המים והביוב "מי רעננה".
בחודש מרץ 2018, לאחר התפטרותו של בילסקי לשם כניסתו לתפקיד יו"ר מטה הדיור הלאומי, נבחר גינזבורג על ידי חברי מועצת העיר לתפקיד ראש העירייה, וכיהן בתפקיד זה עד דצמבר 2018. עם בחירתו פתח גינזבורג את ישיבות מועצת העיר לצילום ולשידור באופן ישיר ברשת החברתית.
בבחירות לראשות העיר ב-2018 עלה לסיבוב השני, והפסיד למועמד חיים ברוידא.

פעילות במישור הארצי

בבחירות לכנסת ה-16 הוצב במקום השני ברשימת "ישראל אחרת", שלא עברה את אחוז החסימה. בשנת 2007 היה גינזבורג ליועצו של סגן שר הביטחון מתן וילנאי. במהלך הבחירות לכנסת העשרים ואחת הוצב במקום ה-32 ברשימת כחול לבן, מטעם מפלגת חוסן לישראל בראשותו של בני גנץ. המפלגה זכתה ב-35 מנדטים וגינזבורג נבחר לחבר הכנסת העשרים ואחת.

חיים אישיים

גינזבורג חי עם בן-זוגו. השניים הם אבות לתאומים.
טליסמאן (זמר)

ביוגרפיה

טל בן נון נולד בלוס אנג'לס לאמנית מירית בן נון ועלה עם משפחתו לישראל בגיל 4 וגדל במושב בית חנניה. בתיכון למד בבית הספר המשותף "חוף הכרמל" שבמעגן מיכאל ושירת בצה"ל כנהג.
כנער נהג לכתוב ולהקליט שירים באופן חובבני. מקור הכינוי "טליסמאן" הוא במילה האנגלית talisman, שפירושה קמע, ומשתלבת עם שמו הפרטי טל.
לקראת סוף שירותו הצבאי הכיר את הראפר איזי והחל להופיע איתו כזמר ליווי שלו. ב-2014 הוציאו סינגל בביצוע משותף. בשנה זו הקליט עם הראפר רון נשר את השיר צ'אק נוריס.
ב-2015 הוא הוציא את השירים "עד המדבר" (עם די ג'יי אונלי ועומרי סבח), ב-2016 את "לאן שהרוח תיקח" וב-2017 את "זנזיבר". בשנת 2017 הוציא גם את "שלוק מקצב", דואט עם מאור אדרי.
בן נון נבחר בשנת 2017 לפריצת השנה במצעד הפזמונים השנתי של גלגלצ ואתר וואלה.
ב-2018 הוציא יחד עם פאר טסי שיר בשם "מאושרים".

חייו האישיים

טליסמאן מנהל מערכת יחסים מתחילת 2018 עם הזמרת שירה מרגלית. ב-29 באוקטובר, הועלה בערוץ היוטיוב של בת זוגו, שירה מרגלית - השיר "בא והולך" שאותו כתב והלחין עם מרגלית עצמה.
השינס

היסטוריה

השינס החלו בשנת 1997 באלבקרקי, ניו מקסיקו, בתור פרויקט צד של מרסר וניל לנגפורד, שניהם חברים אז בלהקה פלייק (נוסדה בשנת 1992). בשנת 1999, פלייק (עתה פלייק מיוזיק) התפרקה וחבריה הקודמים ייסדו את השינס. השם מקורו במשפחה בדיונית מהמחזה "איש המוזיקה", האהובה על אביו של מרסר. הלהקה שיחררה שני סינגלים, הראשון בשם "Nature Bears A Vacuum" בשנת 1998 ו-"When I Gossestep" בשנת 2000, והחלה בסיבוב הופעות יחד עם מודסט מאוס. במהלך סיבוב ההופעות, נפגשה הלהקה עם נציגי סאב פופ, אשר לימים הציעה לשחרר את אלבומם הראשון.
אלבומם הראשון של השינס, בשם "Oh, Inverted World" שוחרר בשנת 2001 וזכה לאהדה ביקורתית. שירים מתוך האלבום הושמעו במהלך הסרט Garden State, אשר חשפו את הלהקה למכלול מאזינים רחב. בנוסף, השירים הופיעו בסדרה הפופולרית בנות גילמור בפרק "Girls in Bikinis, Boys Doin' The Twist". דייב הרננדז, אז חבר בלהקה סקרד אוף צ'אקה, הצטרף כחבר בלהקה עם עזיבתו של הבסיסט ניל לנגפורד. בשנת 2002, הלהקה עברה לפורטלנד, אורגון. אלבום ההמשך, Chutes Too Narrow, הופץ במהלך 2003 לקהל הולך וגדל בסצנת המוזיקה האינדית. האלבום אופיין בסגנונות מוזיקה חדשים, מבנה מוזיקלי ייחודי, והפקה יוצאת דופן. במהלך הופעות חיות, חברי הלהקה (במיוחד כרנדל והרננדז) נוהגים להתחלף בכלי הנגינה שלהם. אלבום הראשון הגיע למקום ה-71 במאה האלבומים המובילים של Pitchfork Media לשנים 2000-2004, כאשר אלבום השני עלה למקום ה-47. בשנת 2005 הלהקה הפיצה קליפ שנוצר על ידי אדם ביזנסקי הישראלי.
במהלך ראיון ל-Pitchfork Media, מרסר הודיעה על הצטרפותו של אריק ג'ונסון ללהקת השינס.
אלבומם השלישי של הלהקה, Wincing the Night Away, שוחרר ב-23 בינואר 2007. הוא פתח במקום השני של טבלת האלבומים המובילים מאת Billboard 200, עם מכירות של 118,000 עותקים בשבוע הראשון, מספר שיא ומיקום שיא לאלבום אשר הופץ על ידי סאב פופ בלבד. האלבום דלף לאינטרנט ב-20 באוקטובר 2006. בנוסף, הוא הוצע להזמנה מוקדמת, ביחד עם שיר נוסף, בשירות מוזיקה המקוון iTunes.
ב- 27 נובמבר 2007, הלהקה תרמה את שיריה לאלבום צדקה למען דרפור. האלבום היה ניתן להורדה דרך iTunes למשך תקופה של 90 יום בלבד. 100% מן ההכנסות יועדו למען המשבר בדרפור.
Wincing the Night Away הועמד לפרס הגראמי לשנת 2008 בקטגוריית האלבום האלטרנטיבי הטוב ביותר.
ב-20 ביוני 2008, השינס הודיעו כי בכוונתם לעזוב את סאב פופ רקורדס למען חברת התקליטים הפרטית של ג'יימס מרסר:Aural Apothecary.
ספרינט (טיל)

ספרינט הוא שמו של טיל נגד טילים בעל מאפייני תאוצה יוצאי דופן, אשר פותח בארצות הברית בשנות ה-60 וה-70 של המאה ה-20 במסגרת תוכניות ההגנה "זקיף" (Sentinel) ו-Safeguard.
הספרינט פותח כ"מאמץ יירוט אחרון", במידה ונכשל יירוט בחלל על ידי טיל הספרטן, ונועד להגן על מטרות קטנות יחסית מפגיעת ראש נפץ גרעיני. על מנת לעמוד במשימה הטיל משוגר בתאוצה חסרת תקדים של 100 יחידות g, והגיע למהירות מאך 10 (כ-12,000 קמ"ש) תוך 5 שניות בלבד. המהירות הגבוהה גרמה לחיכוך כה גדול באוויר, עד כדי התלהטות מעטפת הטיל לטמפרטורה של אלפי מעלות. תקרת הגובה אליה הטיל הגיע הייתה כ-30 ק"מ, כך שהיירוט התבצע בתוך האטמוספירה.
אמצעי ההנחיה של הספרינט לא היו מדויקים דיים להביא להשמדת המטרה ללא שימוש בראש נפץ גרעיני על גבי הספרינט. עוצמת ראש הנפץ לא נמסרה מעולם אך מוערכת בכמה קילוטון. הפיצוץ הגרעיני לא בהכרח יביא השמדה באמצעות הדף של המטרה, אך שטף הנייטרונים שנוצר בפיצוץ ימיר את החומר הבקיע במטרה וכך למעשה ינטרל את הפצצה הגרעינית התוקפת.
טיל הספרינט, יחד עם כל תוכנית Safeguard נגנז בשל התנגדות הקונגרס, התנגדות שהתבססה על הערכת העלויות להגנה אפקטיבית כנגד ראשי חץ מתפצלים (MIRV). למעשה הטיל היה בשירות מבצעי חודשים ספורים בלבד בטרם בוטל המשך ייצורו.
מבנה ליגות הכדורגל בסקוטלנד

המערכת של הגברים

בסך הכל, מבנה הכדורגל של הגברים בסקוטלנד הוא בין המחולקים ביותר ורב-פנים באירופה, היות שיש ריבוי של גופי שלטון בכדורגל גברים מכל סוגיו. אין זה נדיר שלעיר או מחוז יש הרבה מועדונים בשלוש או ארבע מערכות נפרדות.
עד לאחרונה לא היה מבנה ליגות בכדורגל הסקוטי, וכתוצאה מכך זה היה כמעט בלתי אפשרי למועדונים בתחתית המבנה להתקדם לחלק העליון, או למועדונים חלשים שנדחקו במורד הליגות. ההתקדמות לקראת יצירת מערכת פירמידה החלה בשנת 2008 תחת כהונתו של מנכ"ל ההתאחדות הכדורגל הסקוטית ג'ורדון סמית, עם דיונים בין ההתאחדות והליגות האזוריות וליגות הנוער. ב-7 מאי 2013 מועדוני הפרמייר ליג הסקוטי הסכימו פה אחד בהקדמה של מבנה פירמידה לכדורגל הסקוטי יחד עם גוף שלטוני אחד לכל 42 המועדונים הבכירים, מודל הפצה כספית מתוקן, ואת האפשרות של קידום / ירידה בשיטת הפלייאוף בין שתי החטיבות העליונות.

כדורגל נוער

גם מחוץ למבנה הלאומי, בפיקוחה של התאחדות הכדורגל הנוער הסקוטית יש שלושה אזורים זוטרים, התאחדות כדורגל הנוער הסקוטית, מחוז מערב של 63 מועדונים; התאחדות הכדורגל הנוער הסקוטית, מחוז מזרח של 61 מועדונים; והתאחדות הכדורגל הנוער הסקוטית, מחוז צפון של 37 מועדונים. נכון ל-2014/15 זה מסתכם ב-161 קבוצות ב12 ליגות.
מועדונים אלה פועלים בנפרד מהתאחדות הכדורגל הסקוטית, למעט גיברן (שמסיבות היסטוריות הוא חבר של שתי ההתאחדויות גם בהתאחדות הבוגרים וגם בהתאחדות הנוער), לינלית'גוו רוז ובנקס אוו די (ששניהם הצטרפו להתאחדות הבוגרים בשנת 2013). הם משתתפים במספר תחרויות גביע, כמו גם את גביע הנוער הסקוטי. המונח "נוער" מתייחס לא לגיל של השחקנים, אבל לרמת הכדורגל ששיחקו. עד 4 לא חבריי ההתאחדות יכולים להעפיל לגביע הסקוטי בכל עונה על ידי זכייה בסופרליג או בגביע הנוער. בנקס אוו די גם נכנס לטורנירים בכירים כמו גביע אברדינשייר ומגן אברדינשייר, ולהפעיל קבוצות עד גיל 20 במבנה הפיתוח הבכיר ליגת אברדינשייר & המחוזית.

כדורגל חובבנים

שוב, נפרד מהאמור לעיל ובאופן כללי הסכים להיות 'מתחת' הרמות הבכירות והנוער. הם למעלה מ-1,000 מועדונים שחברים בהתאחדות הכדורגל החובבנים הסקוטית אשר מפקחת על 50 ליגות שונות - אם כי זה כולל מספר ליגות כדורגל שמשחקות ביום ראשון ותחרויות קטרגל. היוקרה מתרכזת סביב הגביע החובבני הסקוטי ההיסטורי. מסיבות היסטוריות, אוניברסיטת גלאזגו היא חברה של שתי ההתאחדויות התאחדות הבוגרים והתאחדות החובבנים ונכנסת לגביע הסקוטי ולגביע האתגר הדרומי. מספר מועדונים בכירים ונוער מועדוני המילואים שלהם מתחרים בכדורגל החובבן.
נכון ל-2014/15 היו 649 קבוצות ב-16 ליגות גאוגרפיות המכילות בסך הכל 58 חטיבות - שמשחקות כדורגל בשבת תחת עונת מאי-אוגוסט הרגילה. זה מתקרב ל-150 קבוצות שמשחקות ב-4 ליגות שבת בבוקר, כולל 1 למכללות בדנדי וגלאזגו, וכ-50 מועדונים ששיחקו ב-2 ליגות מכונסות. כדורגל סטודנטים וכדורגל משטרה גם קשור להתאחדות הכדורגל החובבנים הסקוטית.

כדורגל רווחה

המקבילה של ההתאחדות הכדורגל החובבנים הסקוטית היא התאחדות כדורגל הרווחה הסקוטית, שיש לה פרופיל ארצי נמוך מאד. התאחדות כדורגל הרווחה הסקוטית הוקמה בתקופה שלאחר מלחמת העולם הראשונה, והיא מפקחת על הליגות הפועלות בעיקר ביום ראשון וקיץ או כדורגל באמצע שבוע, בעיקר בצפון סקוטלנד. מהשיא של מעל 500 מועדונים, היו רק 158 קבוצות חברות בנובמבר 2012, ומתחת ל-238 קבוצות בשנת 2007.
נכון ל-2014/15 היו רק 4 קבוצות - המרכז הזעיר של ליגת הרווחה הסקוטית - שמשחקות כדורגל בשבת תחת עונה סדירה.
שטפן וולה

שְטֶפַן ווֹלֶה (בגרמנית: Stefan Wolle; נולד ב-22 באוקטובר 1950 בהאלה) הוא היסטוריון גרמני המתמחה בחקר גרמניה המזרחית.
וולה למד היסטוריה במזרח ברלין. ב-1972 הביאו סיבות פוליטיות לסילוקו מאוניברסיטת הומבולדט. בין השנים 1976–1989 היה חבר הסגל האקדמי באקדמיה למדעים של גרמניה המזרחית, וממנה קיבל בשנת 1984 תואר דוקטור. אחרי נפילת חומת ברלין הוא הפך מומחה לתיקי השטאזי, חבר הוועדה לפירוק המשרד לביטחון המדינה וראש הנציבות הפדרלית לשמירה על ארכיוני המשרד לביטחון המדינה של מזרח גרמניה (BStU). בין השנים 1991–1996 היה עוזר מחקר באוניברסיטת הומבולדט ולאחר מכן התקבל כחבר מן המניין בחברה הגרמנית למחקר. בין השנים 1998–2000 שימש כדובר הקרן לחקר הדיקטטורה בגרמניה המזרחית, ומאז 2002 הוא חבר רשת המחקר של גרמניה המזרחית של האוניברסיטה החופשית של ברלין. ב-2005 התמנה למנהל המדעי של מוזיאון גרמניה המזרחית. בנוסף משמש היום וולה גם כחבר בוועדה המדעית המייעצת של המוסד להיסטוריה של בון, חבר המועצה המייעצת של מרכז התיעוד של חומת ברלין ברחוב ברנאואר, וחבר המועצה ההיסטורית של המפלגה הסוציאל-דמוקרטית של גרמניה.
גלעד רטמן

גלעד רטמן (נולד ב-1975) הוא אמן וידאו ומיצב ישראלי.

ביוגרפיה

רטמן בעל תואר ראשון באמנות מהאקדמיה בצלאל לאמנות ועיצוב, ובעל תואר שני באמנות מאוניברסיטת קולומביה. רטמן השתתף בתערוכות רבות בארץ ובעולם, ובשנת 2013 ייצג את ישראל בביאנלה של ונציה עם מיצב הווידאו שלו, "הסדנא". מיצב הווידאו שלו, "חמש להקות ברומניה", הוצג במסגרת תערוכה קבוצתית במוזיאון ישראל ב-2015.
רטמן חי ועובד בתל אביב. כמו כן משמש כמרצה באקדמיית בצלאל לעיצוב.
אנטולי סובצ'ק

ביוגרפיה

סובצ'אק נולד למהנדס רכבות בשם אלכסנדר אנטונוביץ'. אמו, נאדז'דה אנדרייבנה ליטווינובה, הייתה מהנדסת חשבון. אנאטולי היה אחד מארבעה אחים. ב-1939 המשפחה עברה דירה לאוזבקיסטן שם חי אנטולי עד 1953, עת עבר ללמוד במכללה למשפט של סטברופול ולאחר שנת לימודים עבר ללמוד באוניברסיטת לנינגרד בפקולטה למשפטים. ב-1958 נישא לנוֹנה גאנדזיוּק במכללה להוראה על שם הרצן. לזוג נולדה בת, מריה סובצ'ק שהיא כיום עורכת דין מצליחה בסנקט פטרבורג שנישאה בשנת 2000 בעיר מרמריס בטורקיה לטורגוט קראן.
לאחר שסיים את לימודיו בלנינגרד, עבד שלוש שנים כעורך דין בסטברופול. הוא שב לאוניברסיטה ולמד בה בין השנים 1962–1965, עד שסיים תואר שלישי במשפטים. הוא היה יועץ למשפטים עבור בית הספר לשוטרים של לנינגרד והמכון לטכנולוגיית תעשיית הנייר (1965–1973).
בשנים 1991–1996 היה ראש עיריית סנקט פטרבורג וממייסדי התנועה הרוסית לרפורמות דמוקרטיות. בתקופה זו ולדימיר פוטין היה בין עוזריו. בסיום הקדנציה הפסיד בבחירות לסגנו. בשנת 1997 נפתחה נגדו חקירה פלילית בהאשמות בשחיתות שלטונית. בהיעדר יכולת מעשית להתגונן נמלט לפריז. בשנת 1999 חזר לרוסיה וחקירה פלילית נסגרה מחוסר הוכחות. מונה על ידי הנשיא בפועל ולדימיר פוטין לתפקיד יועץ.
נפטר ממחלת לב בשנת 2000.
צ'ארלס פדרסן

חייו

פדרסן נולד בפוסאן שבקוריאה הדרומית לאב נורווגי ולאם יפנית. את רוב חייו בילה בארצות הברית. הוא החל ללמוד באוניברסיטת דייטון, אוהיו, ארצות הברית ב-1922, וקיבל תואר ראשון בכימיה. משם המשיך ללימודי תואר שני ב-MIT שבמסצ'וסטס. כל העת נתמך פדרסן כלכלית על ידי אביו; לאחר שקיבל את התואר השני בחר שלא להמשיך בלימודים אלא להתחיל לעבוד, זאת כדי שיוכל לזכות בעצמאות כלכלית. פדרסן הוא מהזוכים הבודדים בפרס נובל בתחום מדעי שאינו בעל תואר דוקטור.
פדרסן התקבל לעבודה בחברת דופונט (DuPont), תאגיד המוצרים הכימיים הגדול בעולם, שם עבד במשך 42 שנים, עד לפרישתו. פדרסן זכה בפרס נובל כהוקרה על תגליותיו בתחום מולקולות האתר כתר, קבוצת תרכובות אורגניות טבעתיות בעלות תכונות מיוחדות. את הפרס חלק עם שני כימאים אחרים - אמריקני וצרפתי - אשר המשיכו את מחקרו בתחום האתרים. במהלך עבודתו דופונט  נרשמו על שמו 65 פטנטים. את תגליותיו בנושא האתרים פרסם עשרים שנה לפני קבלת הפרס.
לאחר פרישתו דופונט  עסק בדיג, צפרות, גננות וכתיבת שירים. פדרסן לקה במיאלומה בשנת 1983, ולמרות חולשתו הגיע לטקס קבלת הפרס בסטוקהולם ב-1987. פדרסן, מדען צנוע ונעים הליכות, קיבל את הידיעה על זכייתו בהפתעה גמורה.
משפט לסקר-נתר

משפט לסקר-נתר הוא משפט בתורת החוגים, המספק, עבור כל אידיאל של חוג קומוטטיבי נותרי, פירוק בתור חיתוך של מספר סופי של אידיאלים פרימריים. הפירוק שבו מספר האידיאלים מינימלי הוא יחיד מבחינת הרדיקלים של האידיאלים הפרימריים המשתתפים בו.
את המשפט הוכיח עמנואל לסקר עבור חוגי פולינומים בכמה משתנים מעל שדה, ואמי נתר הכלילה אותו לכל חוג נותרי.

ניסוח המשפט

יהי  חוג נותרי וקומוטטיבי. כל אידיאל  של  הוא חיתוך , עבור  אידיאלים פרימריים . בנוסף לזה, בכל הדרכים להציג את I כחיתוך כזה עם n מינימלי, מתקבלים אותם רדיקלים  (עד כדי סדר).
אריאל אורטגה

קריירת מועדונים

אורטגה הוא בוגר מחלקת הנוער של ריבר פלייט. הוא ערך את הופעת הבכורה במדי הקבוצה הבוגרת של ריבר פלייט כשהוא בן 17 בלבד. הוא הצטיין ביכולת כדרור גבוהה וזכה מיד להשוואות עם דייגו מראדונה, גדול כדורגלני ארגנטינה. יכולתו הביאה גם להתעניינות מצידן של קבוצות אירופאיות רבות אך תג מחיר גבוה ורצונו של השחקן להישאר בארגנטינה גרמו לדחיית הצעות לרכישתו. בתקופתו הראשונה בקבוצה זכה איתה ב-4 אליפויות ארגנטינה ובגביע ליברטדורס. 
בחורף 1997, אחרי ששיחק עבור ריבר פלייט במשך 6 שנים במהלכן הופיע ב-132 משחקי ליגה וכבש 30 שערים, נרכש כרטיסו של אורטגה על ידי ולנסיה הספרדית. הוא שיחק שנה וחצי בקבוצה ולא הצליח להציג את יכולתו הגבוהה, אחרי 32 משחקים בהם כבש 9 שערים, עזב אורטגה את ולנסיה והצטרף לסמפדוריה האיטלקית (1998). באיטליה חזר אורטגה להרשים ובעונתו היחידה בקבוצה כבש 8 שערים ב-29 משחקים. הוא עבר בתום העונה (1999) לפארמה בה שיחק עונה כושלת, הוא סבל מפציעות ומנסיגה ביכולתו וכבש רק 3 שערים ב-17 משחקים. למרות שלא הרשים, הוא זכה עם הקבוצה בגביע אופ"א ובסופר קאפ האיטלקי.
אחרי 3 וחצי שנים באירופה בהן לא הצליח להטביע את חותמו, החליט אורטגה לחזור לריבר פלייט, הוא חזר להציג את יכולתו הגבוהה, זכה עם הקבוצה באליפות ארגנטינה (קלאוסורה 2002) וכבש 24 שערים ב-54 משחקים. הוא הסתכסך עם מאמן הקבוצה והקבוצה החליטה להעביר אותו לפנרבחצ'ה, מענקיות הכדורגל הטורקי. אופיו הבעייתי של השחקן הביא למחלוקת בינו לבין הקבוצה, כתוצאה מכך עזב השחקן ללא רשות את הקבוצה ונקנס על ידי פיפ"א בסכום עתק והושעה ממשחק למשך שנה שלמה.
אחרי שריצה את עונש ההרחקה, התבקש אורטגה להצטרף לניואל'ס אולד בויס על ידי מאמן הקבוצה אמריקו גאז'גו שאימן אותו בריבר פלייט, אורטגה הצטרף לקבוצה וסחף אותה לזכייה באליפות ארגנטינה (אפרטורה 2004), חזרתו לכושר גרמה לריבר פלייט לרצות בשורותיו בחזרה אך אורטגה המשיך לשחק בניואל'ס ב-3 טורנירים נוספים. ביוני 2006 סיכמו שני המועדונים על חזרתו של אורטגה לריבר פלייט, הוא התקבל באהדה אך בעיית השתייה ממנה סבל פגעה ביכולתו, הוא כבש רק 3 שערים ב-12 המשחקים במהלך הטורניר בו סיימה ריבר שלישית, אורטגה עבר תהליך שיקום והצליח לחזור להרכבה של הקבוצה ולשמש כקפטן הקבוצה. הוא הצטיין במהלך זכייתה של הקבוצה באליפות ארגנטינה ב-2008, אך הסתכסך עם מאמנו דייגו סימאונה בשל החלפתו באחד המשחקים, זאת למרות שסימאונה נחשב לאחד הגורמים העיקריים לשיקומו המוצלח. בסוף העונה החליט אורטגה לעזוב את ריבר פלייט והצטרף לאינדפנדיינטה ריבדביה מהליגה הארגנטינאית השנייה. ב-2009 שב לריבר פלייט ושיחק בה עד שלהי 2010, כשהוא מסיים את הקריירה באול בויס ובדפנסורס דה בלגראנו. ביולי 2013 נערך לו משחק פרידה בהשתתפות חבריו כוכבי ריבר מתקופות שונות במונומנטל, כשהאצטדיון מלא עד אפס מקום.

נבחרת ארגנטינה

אורטגה הופיע במדי הנבחרת 89 פעמים מאז שערך את הופעת הבכורה שלו ב-1993 במשחק הידידות מול גרמניה, נתון המציב אותו שישי מבחינת מספר ההופעות במדי הנבחרת. הוא נחשב במשך שנים לעושה המשחק של הנבחרת וכבש עבורה 17 שערים. הוא היה בסגל ארגנטינה במונדיאל 1994, מונדיאל 1998 ובמונדיאל 2002. הוא הורחק במשחק רבע הגמר של מונדיאל 1998 אחרי שפגע ללא כדור בשוער הולנד אדווין ואן דר סאר, צעד שגרם לביקורת קשה נגדו בארגנטינה שכן עד לאותו רגע ארגנטינה שלטה במשחק והייתה ביתרון מספרי.
אורטגה היה בסגל ארגנטינה שזכתה במדליית הכסף באולימפיאדת אטלנטה (1996).
ולרי סרדיוקוב

חייו האישיים

סרדיוקוב נהנה משחמט. הוא נשוי ואב לשני בנים בוגרים וסב לשלושה נכדים.
לומברדיה

היסטוריה

האזור יושב לראשונה באלף השני לפני הספירה. אחר כך יושב על ידי האטרוסקים. האטרוסקים בנו את העיר מנטואה והפיצו את שפת המנטואה בכתיבה. במאה ה-5 לפנה"ס התיישבו באזור הקלטים. הקלטים הקימו מספר ערים (בהן מילאנו), והצליחו להרחיב את שליטתם עד הים האדריאטי. שמות גאוגרפיים רבים באזור עודם קלטיים (מילאנו, לדוגמה) או מאזכרים את העמים הקלטים שישבו באזור (בין הדוגמאות הבולטות - גאלארטה). התקדמות הקלטים נעצרה על ידי הקיסרות הרומית. אחרי מאות שנות מאבק, כבשה רומא ב-194 לפנה"ס את האזור ולומברדיה הפכה לפרובינציה.
בעקבות הכיבוש הרומי והודות למיקומה החשוב של לומברדיה בדרך לגאליה (צרפת) ולמזרח היבשת, הפכה לומברדיה לאזור עשיר, עם חקלאות מפותחת ונתיבי מעבר רחבים. פוליטיקאים ומצביאים רומיים חשובים נולדו באזור.
אחרי נפילת האימפריה הרומית סבלה לומברדיה מהתקפות שונות. היחסים בין הלומברדים לבין שבטים גאליים ובווארים התחזקו מאוד באותה התקופה, ואחר כך התחזקו הקשרים עם האיטלקים עצמם. הקשרים התהדקו מאוד, ומן התרבות הלומברדית נותר רק קומץ קטן של חוקים. גם חוקים אלו בוטלו עם כיבוש לומברדיה בידי קרל הגדול, מלך הפרנקים. קרל סיפח לממלכתו את לומברדיה ומחוזות רבים מצפון ומרכז איטליה. את מקום הדוכסים הלומברדים תפסו וסאלים גרמאנים, בישופים ונסיכים.
החל מהמאה ה-11 החלה לומברדיה בפיתוח מחודש של התעשייה, המסחר והחקלאות. פיתוח זה חיזק את התושבים בערים העצמאיות של החבל, שיצרו ברית בשם הליגה הלומברדית, והגיע לשיאו במאות ה-12 וה-13, אז הביסו לגיונות מקומיים את פרידריך הראשון ופרידריך השני, קיסרי האימפריה הרומית הקדושה.
במאה ה-14 התפתח האזור תחת שליטים מקומיים שונים. לומברדיה עברה תהליך של התעצמות פוליטית וכלכלית, ובאמצע המאה ה-15 היה דוכס מילאנו, פרנצ'סקו ספורצה, פוליטיקאי בעל עוצמה כלכלית וצבאית גדולה באירופה כולה.
אחרי הקרב על פאביה ב-1525, הפכה משרת דוכס מילאנו לעמדת כוח אוסטרית. בתקופת שלטון בית הבסבורג על האזור המשיכה הכלכלה להתפתח. באותה התקופה היו חלקיה המזרחיים של לומברדיה נתונים לשליטתה של רפובליקת ונציה.
השלטון האוסטרי נפסק בסוף המאה ה-18, עם פלישת צבא צרפת. ב-1815 הוחלה הרסטורציה על אירופה, ואוסטריה שבה לשלוט על לומברדיה. בסוף המאה ה-19 התאחדה עם מדינות איטליה הנוספות לאיטליה, ומאז נחשב מחוז לומברדיה לאחד המחוזות העשירים באיטליה בפרט ובאירופה בכלל. באוקטובר 2017 נתקיים במחוז משאל עם ובו הכריעו התושבים בעד דרישה לאוטונומיה.
אריק אליאס

ביוגרפיה

אליאס נולד בעיר גוודלחרה שבמדינת חליסקו, מקסיקו. למשפחה יהודית. הוריו הם ססליה רבינוביץ' וריקרדו אליאס פסח.
יש לו אח בשם אלקסיס אליאס שעוסק באותו מקצוע של אביו אמנות ועיצוב תעשייתי.
בגלל שרוב משפחתו עוסקים באדריכלות אריק החליט לפתוח את התחום שלו בתחום האמנויות, בייחוד משחק, שירה, ציור, פיסול ואפילו עיצוב רהיטים.

קריירה

בשנת 2007 השתתף בטלנובלה מבית טלמונדו זורו: החרב והוורד בתפקיד רנזו שם שיחק לצידם של כריסטיאן מאייר ומרלן פבלה.
באותה שנה מאוחר יותר השתתף בטלנובלה "סערה בן עדן" בתפקיד ניקולס.
בשנת 2008 השתתף בטלנובלה "בשם האהבה" בתפקיד גבריאל.
בשנים 2012 ו-2013 שיחק את דמותו של רוחליו בטלנובלה "כי האהבה קובעת" לצידם של פרננדו קולונגה בלנקה סוטו ומריה אליסה קמרגו
כמו כן בשנת 2014 שיחק בטלנובלה "גוון התשוקה" את דמותו של מרסלו שם שיחק לצידם של השחקנים אזמרלדה פימנטל וקלאודיה רמירז.
בשנת 2016 כיכב אליאס בתפקיד ראשי בטלנובלה התקופתית "מלון הסודות" לצידם של אירנה אזואלה דיאנה בראצ'ו ודניאלה רומו. שם גילם את דמותו של חוליו,

חיים אישיים

בשנת 2010 התחתן אליאס בחתונה יהודית עם קרלה גווינדי ולהם שתי בנות פנלופה אליאס גווינדי נולדה ב-2011 ואוליביה אליאס גווינדי נולדה ב-2013
בשנת 2015 היגר אליאס עם משפחתו לארצות הברית עקב המצב הביטחוני במקסיקו.
ליאת שוחט

ביוגרפיה

שוחט נולדה וגדלה באור יהודה, הוריה יוצאי עיראק וטורקיה. הייתה ראש גדוד בצופים ויושבת ראש מועצת הנוער העירונית. שירתה בצה"ל כמדריכת נוער (מד"נית). היא בעלת תואר ראשון במדע המדינה, תואר ראשון במשפטים ותואר שני בחינוך. הוסמכה כעורכת דין, וניהלה משרד עורכי דין פרטי בתחום האזרחי. כיהנה כיו"ר המשמרת הצעירה של מפלגת העבודה. לקראת הבחירות לכנסת התשע עשרה התמודדה בבחירות המקדימות של מפלגת העבודה ונבחרה למקום ה-40 הלא ריאלי לאחר שזכתה ב-3,433 קולות.
כיהנה כחברת מועצת העיר אור יהודה משנת 2003 מטעם סיעת "אור חדש", רשימה עצמאית שנתמכה על ידי מפלגת העבודה. במסגרת זו הייתה סגנית ראש העירייה, יו"ר דירקטוריון המתנ"ס בעיר והממונה על הגיל הרך והדיור הציבורי. משנת 2007, שבה נבחר דוד יוסף לראשות העירייה, הייתה חברת מועצה באופוזיציה. בעקבות התפטרותו של יוסף נערכו בספטמבר 2015 בחירות לראשות העירייה שבהן התמודדה שוחט מול עוד שלושה מועמדים, וזכתה ב-59% מקולות הבוחרים.
במהלך הקדנציה עם בחירתה, קידמה שוחט עשרות שינויים בעיריית אור יהודה, והוציאה לדרך את "רפורמת יובלים" ששמה לה למטרה לקדם משמעותית את החינוך באור יהודה בתיכון הממלכתי בעיר. בשלוש השנים שבהן הובילה את העירייה, אור יהודה עלתה בכל שנה באחוזי הזכאות לבגרות. כמו כן, שוחט החליטה ששליש מתקציב העירייה יוקצה לתחום החינוך, כאשר בתמונה החינוכית שפרסם משרד החינוך בשנת 2018 עלה כי בשנת תשע"ז השקיעה העירייה בכל תלמיד סכום של 19,700 ש"ח (מקום 12 בישראל).
מעבר לתחום החינוך, חתמה שוחט על הסכם גג מול מדינת ישראל ב-4 באפריל 2017 במעמד ראש הממשלה, בנימין נתניהו, שר האוצר, משה כחלון, שר הבינוי והשיכון, יואב גלנט, מנהל רשות מקרקעי ישראל, עדיאל שמרון ויו"ר קבינט הדיור, אביגדור יצחקי. במסגרת ההסכם, סוכם כי אור יהודה תקדם את הקמתן של שכונות חדשות, ובמקביל תקבל תקציב של 1.5 מיליארד שקל שיושקע בשכונות הוותיקות בעיר ובהקמת מבני ציבור ומבני חינוך בשכונות הוותיקות. כמו כן, ההסכם מתייחס להקמה של כמיליון מ"ר של שטחי מסחר ותעסוקה וכן של פארק ירוק ענק בדרום העיר בשטח של כ-600 דונם.
במהלך הקדנציה, שוחט קידמה גם את נושא הקמתו של בית עלמין משותף לאור יהודה ולקריית אונו שצפוי לקום בשטחה של מועצה אזורית שדות דן. בנוסף, שוחט הובילה גם את מאבק עוטף נתב"ג יחד עם ארבע רשויות נוספות העוטפות את שדה התעופה, כל זאת במטרה לייצר צדק חלוקתי מהכנסות שדה התעופה הסמוך שפוגעות באפשרות של הרשויות לפתח אזורי מסחר ותעסוקה בשל מגבלת הגובה הקיימת, וכן לאור העובדה כי תושבי הערים סובלות מרעשי המטוסים מבלי שניתן להם פיצוי הולם.
במהלך הקמפיין לבחירות 2018, הרבו יריביה הפוליטיים של שוחט להשמיץ אותה הן ברשתות החברתיות והן באמצעות פליירים אלמוניים שחולקו לבתי התושבים. בנוסף, במהלך הקמפיין פורסמה כתבה בעיתון דה מארקר כנגד שוחט שטענה כי שוחט התערבה במכרז. בעקבות הכתבה שפורסמה, הגישה שוחט תביעת דיבה כנגד הכתב וכן כנגד העיתון שבה היא הסבירה כיצד אלו נפלו למלכודת שטמנו להם גורמים אינטרסנטיים ויריבים פוליטיים.
בבחירות 2018, שוחט נבחרה ברוב של 51.79 אחוז לאחר שגברה על יריביה, עו"ד עוזי אהרון ואפי גוטמן, ששניהם שימשו כסגניה, וכן ננה חן, חברת מועצה. סיעתה של שוחט, סיעת "אור חדש" הפכה לסיעה הגדולה במועצת העיר ומונה חמישה מנדטים.
שוחט נשואה לאורי, ולהם ארבעה ילדים. את בתה הקטנה ילדה חמישה שבועות לפני בחירתה לראשות העירייה.